text: Børnefamilier vil bo på Fanø
  28 april 2016 kl. 14.18
  Fanø er blevet et hit. Især børnefamilier flytter til øen ud for Esbjerg.
  
  Der er fredeligt, roligt og masser af plads. Og natur og strand er lige om hjørnet.
  Måske er det derfor, at et stigende antal børnefamilier vælger at bosætte sig på Fanø.
  Siden 2006 har øen oplevet en reel stigning i antallet af tilflyttere. 120 nye beboere er kommet til.
  Dermed når det samlede indbyggertal op på 3290.
  Vi tager til Fanø for at sætte stikket i
  
  Det er især børnefamilier, der bliver tiltrukket af ølivet. De fleste af dem kommer fra Esbjerg, men ellers hovedsageligt fra København og Esbjerg.
  Janni Stage Mikkelsen, der oprindeligt kommer fra Esbjerg er en af dem, der har taget turen fra storbylivet i København til roen på Fanø.
  Hun er lige flyttet til øen sammen med sine to børn og venter nu på, at hendes mand også tager turen dertil, når hans arbejdsopgaver i hovedstaden er afsluttet.
  - Der er mange, der tror, at vi tager til Fanø for at hive stikket ud, men vi tager til Fanø for at sætte stikket i, siger hun til TV SYD.
  Den positive udvikling i befolkningstallet på Fanø glæder øens viceborgmester, Marius Nielsen (V).
  - Det er helt fantastisk, at der flytter folk hertil fra Aarhus og København. Der skal jo komme nye folk til, hvis vi skal overleve som samfund, siger han til TV SYD. 
  Politikerne på øen har netop ønsket at tiltrække børnefamilier.
  - Vi har sat prisen på en vuggestueplads ned, så den koster det samme som en børnehaveplads herovre. Nemlig kun 1600 kroner, siger Marius Nielsen.
  Han har nu travlt med at skaffe boliger nok til tilflytterne.
  Håbet er, at investorer vil opføre nogle nye lejligheder på øen. Dem er der nemlig behov for.
  Mange af dem, der flytter til øen ønsker i første omgang en lejebolig, for så måske senere at købe deres egen.
  